Dennis Flydtkjær (DF), 2008-12-11:
Når man starter på at læse det her beslutningsforslag, ser det som udgangspunkt meget sympatisk ud.
Jeg er da glad for, at Enhedslisten ligesom Dansk Folkeparti gerne vil arbejde på at løse de problemer, der er for de prostituerede, og specielt, at der sættes fokus på den sociale indsats.
Der er en del positive ting i forslaget, men der er også en del ting, som vi ikke kan være med til.
Der, hvor det starter med at gå galt, er, når man læser de tre sidste linjer, hvor der står, at det er med hensigt på et forbud mod køb af seksuelle ydelser.
Et sådant forbud er Dansk Folkeparti ikke tilhængere af.
Ved at indføre et forbud vil man blot gøre branchen endnu mere lyssky og dermed gøre det sværere at hjælpe kvinderne.
For at vi kan hjælpe de kvinder, er det jo vigtigt, at vi kan få fat i dem, og det bliver sværere, hvis det kommer til at foregå i det skjulte.
Det opsøgende arbejde er nemlig utrolig vigtigt, og det vil være meget vanskeligere at udføre det, hvis der er et forbud.
Et forbud mod køb af seksuelle ydelser vil også føre til, at det, man kan kalde den mere sobre del af branchen og de pæne kunder, vil forsvinde og i stedet blive erstattet af et mere råt og brutalt gadeprostitutionsmiljøet, og det vil bestemt ikke gøre forholdene for kvinderne bedre.
I stedet for et forbud skal vi gå efter bagmændene og sørge for, at de sociale tilbud er i orden.
Hvis man så kigger på de fire punkter, der er listet op i forslaget, er de til en vis grad gode nok, men der er faktisk allerede sat initiativer i gang om de fleste for at gribe fat om de problemstillinger.
Socialministeriet kom i 2005 med en handlingsplan kaldet »Et andet liv«.
I den blev der jo fastlagt en række initiativer for at forebygge prostitution og for at forbedre forholdene for de prostituerede.
Så vidt jeg ved, kommer der en evaluering af den handlingsplan i januar 2009, altså om godt en måneds tid, og her får vi at vide, hvilke initiativer der har været en succes, og om der eventuelt er nogle, der skal rettes til for at komme til at virke optimalt, og om der eventuelt skal sættes nye initiativer i gang.
Dansk Folkeparti synes derfor, at vi skal vente og se resultatet af den evaluering, inden vi sætter nye initiativer i gang og laver en ny handlingsplan.
Der er som sagt sat initiativer i gang på området, men jeg vil da godt alligevel slå fast, at Dansk Folkeparti synes, at menneskehandel er uacceptabelt og derfor skal bekæmpes.
En del af det stigende antal prostituerede i Danmark mener vi skyldes Schengenaftalen, som gør, at folk uden problemer kan rejse over grænsen.
Jeg vil derfor gerne endnu en gang slå fast, at Dansk Folkeparti ønsker, at Danmark udtræder af Schengenaftalen, så vi igen kan få oprettet vores grænsekontrol.
Vi går også ind for at hjælpe de mennesker, der er i prostitution og gerne vil ud af det, og specielt at forebygge, at mennesker ikke begynder på prostitution af de forkerte grunde.
Vi mener også, at vi skal hjælpe de prostituerede, der har stofmisbrug, med at komme ud af deres misbrug.
Jeg vil til sidst sige, at hvis man forestiller sig, at et forbud mod køb af seksuelle ydelser vil fjerne prostitution, så tror jeg, at man bliver skuffet.
Et forbud mod køb af seksuelle ydelser vil jo ikke komme prostitutionen til livs.
Selv i de lande, hvor de har dødsstraf for prostitution, er der jo stadig væk prostitution.
På baggrund af de ting, jeg her har nævnt i min ordførertale, stemmer Dansk Folkeparti imod dette beslutningsforslag.